Diari Oficial de la Generalitat Valenciana


Sumari del DOGV 3894, del 11-12-2000 (2000/9936)

RESOLUCIÓ de 27 de novembre de 2000, de la Direcció General de Personal de la Conselleria de Cultura i Educació, per la qual es regula la fase de pràctiques dels aspirants seleccionats en els procediments selectius per a l'ingrés en els cossos de mestres, professors d'Ensenyament Secundari i professors tècnics de Formació Professional convocats per les ordres de 10 d'abril de 2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3894

Data del DOGV
:   11-12-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/9936


Data del document
:   27-11-2000

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * ensenyament secundari
    * ensenyament primari
    * concurs administratiu
    * ensenyament professional
    * personal docent
    * formació professional
    * pràctiques de formació

RESOLUCIÓ de 27 de novembre de 2000, de la Direcció General de Personal de la Conselleria de Cultura i Educació, per la qual es regula la fase de pràctiques dels aspirants seleccionats en els procediments selectius per a l'ingrés en els cossos de mestres, professors d'Ensenyament Secundari i professors tècnics de Formació Professional convocats per les ordres de 10 d'abril de 2000. [2000/A9936]
  
Per sengles ordres de 10 d'abril de 2000, de la Conselleria de Cultura i Educació, es van convocar procediments selectius per a l'ingrés en els cossos docents de mestres, professors d'Ensenyament Secundari i professors tècnics de Formació Professional, i s'establix en ambdues ordres l'obligació de realitzar un període de pràctiques que formarà part del procés selectiu i que tindrà per objecte comprovar l'aptitud per a la docència dels aspirants seleccionats.
  
En les dues ordres de convocatòria esmentades s'establix que mitjançant resolució de la Direcció General de Personal es desenvoluparà el procediment d'esta fase.
  
Per tot això, esta Direcció General resol:
  
Primer
  
Les pràctiques que han realitzat des de la seua incorporació els aspirants seleccionats en els processos selectius per a ingrés en el cossos de mestres i de professors d'Ensenyament Secundari i professors tècnics de Formació Professional que han sigut nomenats funcionaris en pràctiques per Resolució de 19 de setembre de 2000 i Resolució de 18 d'octubre de 2000, respectivament, ambdues del director general de Personal, i també les pràctiques d'aquells que després del corresponent ajornament legal estiguen en condicions de ser avaluats, seran qualificades per les comissions, la composició i el procediment d'actuació de les quals s'establix tot seguit:
  
1. En cada direcció territorial es constituirà una comissió qualificadora dels funcionaris en pràctiques del cos de mestres, i un altra comissió qualificadora dels funcionaris en pràctiques del cos de professors d'Ensenyament Secundari i professors tècnics de Formació Professional. Estes comissions estaran integrades per:
  
- El cap de la Unitat d'Inspecció, que actuarà com a president.
  
- Dos inspectors d'Educació i dos directors de centre, designats pel director territorial, que actuaran com a vocals.
  
- El cap de la Secció de Gestió de Personal o funcionari en qui delegue, que actuarà com a secretari.
  
El director territorial proveirà les substitucions dels membres d'esta comissió que per causes justificades hagen de causar-hi baixa.
  
Aquells funcionaris en pràctiques que hagen prestat serveis en centres de diferents direccions territorials de Cultura i Educació seran avaluats per la comissió qualificadora de la direcció territorial corresponent a l'últim centre de destinació.
  
2. Les comissions qualificadores organitzaran les activitats d'inserció en el lloc de treball de la fase de pràctiques nomenaran els professors tutors i avaluaran els aspirants en acabar el procés.
  
Segon
  
1. Els tutors seran nomenats preferentment entre els professors del centre on l'aspirant desenvolupe les pràctiques, i s'haurà de tenir en compte que posseïsquen, almenys, cinc anys de serveis, sempre que siga possible, i que demostren especial dedicació i eficiència en el seu treball professional.
  
2. Les funcions del professorat tutor consistiran a assessorar i informar els funcionaris en pràctiques sobre els aspectes de la programació general anual següents:
  
- Projecte educatiu. Elaboració i procés d'aplicació.
  
- Projecte curricular (d'etapa). Elaboració i procés d'adequació.
  
- Criteris pedagògics per a l'elaboració d'horaris.
  
- Memòria administrativa: Document d'organització del centre (DOC), estadística, instal·lacions, equipament, etc.
  
- Organització i funcionament dels òrgans de govern.
  
- Participació de la comunitat educativa i coordinació didàctica.
  
Per al correcte desenvolupament d'estes funcions, el professorat tutor haurà d'assistir, almenys, a dues sessions de classe mensuals de les que impartisca el funcionariat en pràctiques i, alhora que observa el seu treball amb el alumnes, l'orientarà en tot allò que li presente dificultat o que requerisca d'una atenció especial.
  
3. Al final del període de pràctiques, el professorat tutor elaborarà un informe en què expresse la seua valoració sobre els aspectes que es contenen en l'annex d'esta resolució, i també altres dades que hi considere d'interés, i el remetrà a la comissió qualificadora.
  
Tercer.
  
1. Les activitats d'inserció en el lloc de treball, a què fa referència les ordres de 10 d'abril de 2000, consistiran en el desenvolupament d'activitats tutelades pel professorat tutor en relació amb la programació d'aula i l'avaluació dels alumnes, i també amb la informació sobre el funcionament dels òrgans de govern, participació i coordinació del centre, amb especial atenció a la tutoria d'alumnes.
  
2. Les activitats de formació a què fan referència les esmentades ordres de convocatòria consistiran en una acció formativa de 20 hores de durada, almenys, entre les convocades en la seua oferta general pels centres de formació, innovació i recursos educatius de la Comunitat Valenciana (CEFIRE) i centrada en aspectes generals del currículum (estructura del sistema educatiu, elaboració de projectes educatius i curriculars, atenció a la diversitat, programació docent, processos d'avaluació dels aprenentatges, educació en valors i temes transversals, etc.) o sobre aspectes de didàctica específica de l'especialitat d'accés dels aspirants seleccionats. La durada d'esta acció formativa serà computada com a activitats complementàries en l'horari del funcionari o de la funcionària en pràctiques i es durà a termini en el període comprés entre l'endemà de la publicació d'esta resolució en el Diari Oficial de la Generalitat Valenciana i el dia 15 de març de 2001.
  
L'acreditació, mitjançant certificació expedida pel director o directora del CEFIRE convocant de l'activitat realitzada pel funcionari o per la funcionària en pràctiques, serà obligatòria per a poder obtenir la qualificació en la fase de pràctiques.
  
3. Els aspirants elaboraran un informe final en el qual faran constar el treball realitzat durant el període de pràctiques, les dificultats que han trobat i els suports que han rebut. Este informe serà lliurat a la comissió qualificadora en acabar la fase de pràctiques.
  
Quart
  
1. La comissió qualificadora realitzarà l'avaluació dels aspirants a partir del informes emesos pel professorat tutor, el director o la directora del centre i l'acreditació mitjançant la certificació expedida pel director o la directora del CEFIRE de l'activitat formativa realitzada. Els informes del professorat tutor i dels directors dels centres s'ajustaran als models que figuren en l'annex I d'esta resolució i s'expressaran en el termes «satisfactori» o «no satisfactori». En esta valoració tindran en compte, igualment, l'informe elaborat pels aspirants. El judici de la comissió qualificadora s'expressarà en termes d'apte o no apte.
  
Els inspectors que formen part de la comissió qualificadora podran realitzar visites a cadascun dels funcionaris en pràctiques, a fi d'aportar el seus informes al procés d'avaluació, i a este efecte hi precisaran aquells aspectes que puguen presentar alguna mena de dubte en l'actuació dels candidats.
  
2. La comissió qualificadora traslladarà al director territorial la relació de funcionaris en pràctiques amb la qualificació obtinguda i la remetrà a la Direcció General de Personal.
  
3. Els funcionaris en pràctiques declarats no aptes podran incorporar-se amb els seleccionats de la promoció següent per a repetir, per una sola vegada, la fase de pràctiques en els termes que s'establixen en les respectives ordres de convocatòria de 10 d'abril de 2000.
  
Cinqué
  
Les comissions hauran de constituir-se dins el termini de cinc dies comptats a partir de l'endemà de la publicació d'esta resolució en el Diari Oficial de la Generalitat Valenciana. La constitució de les comissions no es podrà realitzar sense la presència de tots els membres que la integren, llevat que hi concórreguen circumstàncies especials, l'apreciació de les quals correspondrà al director territorial. De l'acte de constitució s'estendrà l'acta corresponent.
  
Les comissions, en el termini de cinc dies després de la seua constitució, remetran l'acta a la qual s'al·ludix en el paràgraf anterior a la Direcció General de Personal.
  
Les comissions no podran redactar acta definitiva d'apte o no apte sense la presència, almenys, del president, el secretari i la meitat de la resta dels membres de la comissió. En qualsevol cas, si després de constituir-se la comissió, raons de força major o causes imprevistes determinaren la impossibilitat de la compareixença d'algun dels membres, s'haurà de comunicar estos extrems al director territorial.
  
Sisé
  
Amb caràcter general, per als funcionaris en pràctiques que s'hagen incorporat fins el dia 15 de setembre i hagueren prestat serveis durant un període de sis mesos, les pràctiques es consideraran concloses el dia 15 de març del curs escolar.
  
Sense perjudici del que disposa l'apartat seté d'esta resolució, les comissions podran disposar d'un termini de vint dies a partir del 15 de març per a redactar l'acta final. Si les comissions qualificadores ho estimen necessari, podran elaborar un informe complementari sobre el desenvolupament de les seues actuacions. Ambdós documents, l'acta i l'informe, si n'hi ha, seran tramesos a la Direcció General de Personal.
  
Aquells funcionaris en pràctiques que, a data de 15 de març de 2001, no hagen prestat serveis efectius com a mínim tres mesos, hauran de considerar-se com a no aptes.
  
Seté
  
Els funcionaris en pràctiques que fins al 15 de març de 2001 hagen prestat serveis per un temps inferior a sis mesos, estos serveis els seran computats, comptant-los a partir de la incorporació al centre, a l'efecte de completar l'esmentat període. A este efecte, les comissions es consideraran constituïdes amb caràcter permanent fins a l'avaluació dels funcionaris en pràctiques a què fa referència el present apartat i lliuraran les actes finals corresponents en el termini de cinc dies a partir de l'últim de cada mes.
  
Huité
  
Contra l'esmentada resolució que posa fia a la via administrativa, de conformitat amb el que preceptua l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb la disposició final segona 5/1983, de 30 de desembre, del Govern Valencià, i la disposició addicional quinze de la Llei 6/1997, de 14 d'abril, podrà interposar-se amb caràcter potestatiu recurs de reposició davant la Direcció General de Personal en el termini d'un mes a comptar des de l'endemà de la seua publicació o interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació.
  
València, 27 de novembre de 2000.- El director general de Personal: José Cano Pascual.
  
ANNEX I
  
Funcionari/funcionària en pràctiques:
  
Centre públic:
  
Indicadors per a l'informe del professorat tutor
  
Satisfactori No satisfactori
  
1. Acompliment de la programació de l'equip o equips de cicle o del departament didàctic, d'acord amb el projecte curricular (d'etapa).
  
2. Aplicació d'estratègies metodològiques adequades i del model d'avaluació contínua i formativa.
  
3. Adaptació de la programació als alumnes del seu grup o grups (programació d'aula i pràctica docent).
  
4. Participació en les distintes activitats de l'equip o equips de cicle o del departament didàctic.
  
5. Atenció la diversitat de l'alumnat, particularment amb els que presenten necessitats educatives especials, si pertoca.
  
6. Capacitat de treball en equip.
  
Data i signatura:
  
Funcionari/funcionària en pràctiques:
  
Centre públic:
  
Indicadors per a l'informe del director o directora del centre Satisfactori No satisfactori
  
1. Acompliment de l'horari personal.
  
2. Integració en el claustre de professors i en la comunitat educativa.
  
3. Participació en les activitats del centre, tant si són escolars com si són extraescolars i complementàries.
  
4. Capacitat de relació i comunicació amb els alumnes i les famílies.